Eesti Töörahva Kommuun (Eesti Töörahwa Kommuna) oli Narvas 29. novembril 1918 Eestimaa Ajutise Revolutsioonikomitee ja Venemaa Kommunistliku (bolševike) Partei Eesti osakondade koosolekul välja kuulutatud punane nukuvalitsus, mis sai rohket majanduslikku ja sõjalist ( Eesti Punased Kütid ) abi Vene SFNV-ilt. Selle juhiks oli Jaan Anvelt.    Vallutanud Punaarmee toel aasta 1919 alguseks Ida-Eesti alustas ETK hõivatud aladel laiaulatuslikku punase terrori kampaaniat, mida suunas Tšekaa malli järgi loodud erikomisjon. Jaanuaris 1919 vastupealetungi alustanud Eesti vägi tõrjus Vabadussõja käigus punaväe Eestist välja ning 5. juunil 1919 kuulutas ETK nukuvalitsus Venemaal Staraja Russas oma  tegevuse lõpetatuks.